寄題衆樂亭
作者：王安石
朝代：宋

paragraphs: 陵陽遊觀吾所好，恨不即過衆樂亭。
嘗聞彷彿入夢寐，吟筆自欲圖丹青。
千峰秀出百里外，忽於其上崢檐楹。
朝雲噓岩日暖暖，夜水落澗風泠泠。
春花窈窕鳥爭舞，夏木蔭鬰猿哀鳴。
潦收葉落天地爽，海月影到山川明。
籃輿晨出誰與適，坐與萬物觀虛盈。
令思民事不忍後，田間笑語催蠶耕。
吏休歸舍獄訟少，墟落飲酒欲秋成。
唯愁一日奪令去，出來老稚交逢迎。
彼民安知方祿仕，徒喜使我寬逋征。
令知道義士林服，遺愛豈用吾詩評。